Одлуком Изборног већа Филозофског факултета Универзитета у Београду изабрани смо у комисију за припрему реферата о кандидатима за избор у звање једног сарадника у настави за ужу научну област Андрагогија, са 70% пуног радног времена на одређено време од једне године.

На конкурс објављен у Огласним новинама Националне службе за запошљавање „Послови“, на сајту Филозофског факултета и сајту Универзитета у Београду дана 05. 10. 2022. године пријавио се кандидат **Урош Кузмановић**.

Пошто смо се упознали са биографијом кандидата част нам је да Изборном већу Филозофског факултета Универзитета у Београду поднесемо следећи

**ИЗВЕШТАЈ**

**Основни биографски подаци**

Урош Кузмановић рођен је у Београду 19. септембра 1994. године. Након завршетка Прве београдске гимназије, као вуковац, уписује Грађевински факултет Универзитета у Београду, на којем је студирао неколико година. Године 2018. напушта Грађевински факултет и уписује основне академске студије андрагогије на Филозофском факултету Универзитета у Београду. Овај ниво студија завршава у септембру 2022. године, са просечном оценом 9.54. У октобру исте године уписује мастер академске студије андрагогије.

У јуну 2022. године добио је признање за најбољег студента генерације на Студијској групи за андрагогију.

**Радно-волонтерско ангажовање**

Од самог почетка основних академских студија андрагогије прикључује се програмима и активностима различитих невладиних организација. Од октобра 2018. године до данас, волонтер је у Центру за позитиван развој деце и омладине (ЦЕПОРА). У оквиру ове организације ангажује се у програму Развојно-превентивног центра, који обухвата развојне и едукативне радионице са децом без родитељског старања на домском смештају.

У оквиру исте организације, похађао је Школу личног развоја, у периоду од децембра 2018. године до јануара 2019. године. У Школи су обрађиване теме које се односе на: емоционалну писменост, комуникацију, асертивност, самостално мишљење, самоефикасност и лични идентитет.

Од фебруара до маја 2019. године био је полазник четврте генерације Школе медијске писмености, коју организује Центар за маргину. У оквиру ове Школе бавио се анализом медијских садржаја и критичким посматрањем друштвених појава. Задужења су подразумевала писање текстова на различите друштвене теме, као што су: музика, спорт, мода, ријалити-програми… Део радова објављен је у онлајн магазину Центра за маргину - „Промаја“. Након завршетка програма Школе медијске писмености постаје колумниста магазина „Промаја“, где објављује до јануара 2020. године.

Током априла и маја месеца 2020. године био је полазник Обуке за активно тражење посла, која се реализује на Филозофском факултету у Београду.

Обавезну стручну праксу на основним академским студијама обавио је у Републичком заводу за социјалну заштиту, током јула и августа 2022. године. Током обављања стручне праксе, бавио се уносом података о реализованим акредитованим програмима обука у домену социјалне заштите, као и разматрањем квалитета програма постојећих акредитованих програма обука у овој области и идентификовањем простора за евентуалне корекције и побољшања квалитета програма, у контексту курикулума, дидактичких решења и евалуације акредитованих програма обука у области социјалне заштите.

Од уписа на мастер студије помаже у реализацији наставе на основним академским студијама андрагогије, у оквиру предмета Андрагогија рада.

**Закључак и предлог**

Узимајући у обзир све претходно наведено, као и искуства наставника са Катедре за андрагогију везана за досадашњу сарадњу са кандидатом током његових студија Комисија је мишљења да Урош Кузмановић поседује квалитете који га квалификују за наставни и научно-истраживачки рад у области андрагогије, те стога предлаже Изборном већу Филозофског факултета Универзитета у Београду да се Урош Кузмановић изабере у звање сарадника у настави.

У Београду, 18. новембар 2022. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Александра Пејатовић, редовна професорка

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Дубравка Михајловић, доценткиња

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Милица Марушић Јаблановић, Виша научна сарадница

Институт за педагошка истраживања, Београд