УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 3.11.2022. године изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Квалитативна истраживања, са 50% пуног радног времена, на одређено време од три године. На конкурс објављен у листу Националне службе за запошљавање „Послови“ од 16.11.2022. године пријавила се једна кандидаткиња, мср Сања Грбић. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Сања Грбић** рођена је 1991. године у Панчеву. Као ђак генерације је 2006. године завршила основну школу „Жарко Зрењанин“ у Зрењанину, а 2010. године и Зрењанинску гимназију. Исте године уписала је основне академске студије психологије на Филозофском факултету Универзитета у Београду, које је завршила 2014. године са просечном оценом 9,73. Kао прва у генерацији, уписала је мастер студије психологије. Под менторством проф. др Лазара Тењовића одбранила је мастер рад и завршила мастер студије са просечном оценом 10. Уписала је докторске студије на Одељењу за психологију Филозофског факултета у Београду 2015, године, и до сада је извела све самосталне истраживачке радове и положила све испите на студијама са просечном оценом 10. Током студија је са највишим оценама положила више курсева на различитим нивоима посвећених квалитативној методологији, социокултурној психологији и историји психологије: Квалитативна истраживања (осн.), Психолошке школе и правци (осн.), Културно-историјска психологија (мастер), Култура и људски развој (мастер) и Квалитативна истраживања - виши курс (докт.). У децембру 2018. године одбранила је предлог теме докторске дисертације под називом „Ко-конструисање идентитета у адолесценцији кроз процес колаборативне наративизације“, под заједничким менторством доц. др Биљане Станковић и проф. др Ксеније Крстић и пред комисијом коју су чинили проф. др Александар Бауцал, проф. др Зоран Павловић и доц. др Ивана Степановић Илић. Докторска дисертација, чија израда је у завршној фази, полази од наративног приступа у оквиру социокултурне психологије и усмерена је на разумевање процеса идентитетске експлорације која се одвија током адолесценције у интеракцији са вршњацима. Дисертација у методолошком смислу представља комплексан квалитативни истраживачки пројекат: укључује више фаза прикупљања података који су добијени како у самосталним интервјуима, тако и кроз бележење интеракције између учесника, а у анализи комбинује приципе наративне и конверзационо-дискурзивне анализе. Дисертација има за циљ да пружи допринос научном разумевању процеса идентитетске експлорације која се одвија током адолесценције кроз интеракцију са вршњацима и да демонстрира могућност примене квалитативних метода анализе интеракције у психолошким истраживањима идентитета.

Током претходних нивоа студија Сања Грбић била је добитница различитих стипендија за најбоље студенте. Током мастер студија примала је стипендију Фонда за младе таленте – Доситеја. По упису докторских студија, била је добитница стипендије Министарства просвете, науке и технолошког развоја намењене најбољим докторантима у Србији, коју је користила током прве две године студија (2016-2018), тј. док се није запослила.

*Истраживачко искуство*

У периоду 2018. - 2019. године, Сања Грбић била је запослена као истраживачица сарадница на Институту за педагошка истраживања, на пројекту под називом „Од подстицања иницијативе, сарадње и стваралаштва у образовању, до нових улога и идентитета у друштву“, који финансира Министарство просвете, науке и технолошког развоја Републике Србије. На истом пројекту била је ангажована од 2016. године као стипендисткиња Министарства просвете, науке и технолошког развоја. У оквиру овог пројекта је током 2018. била укључена у истраживање које се тиче мотивације будућих наставника за бављење професијом, а рад са приказаним досадашњим резултатима објављен је у истакнутом међународном часопису (референца број 2) и саопштен на међународној конференцији (реф. број 12).

У наредној, 2019. години, укључила се у другу истраживачку линију, ближу њеном тематско-методолошком усмерењу, у оквиру које се, користећи квалитативну методологију, бави темом ко-конструисања идентитета младих у школском контексту. Путем наратива и интервјуа прикупила је податке о начину на који млади доживљавају себе и своју генерацију, о томе како виде улогу школе у развоју свог идентитета, и о месту које школа има у слици о њиховој будућности. Резултати су квалитативно анализирани и 2022. године објављени у међународном научном часопису (реф. број 3), а представљени су и на две научне конференције (реф. број 5 и 13).

Од краја 2019. године бави се професионалним идентитетом наставника, ослањајући се на дијалошки приступ идентитету. У оквиру тог квалитативног истраживачког пројекта, са сарадницима развија нови модел селфа који, осим полифоничности, систематски укључује његову институционалну и културну контекстуализованост и устројеност кроз односе моћи. Потенцијал овог пројекта се види како у теоријским новинама, тако и у могућности примене приликом подстицања професионалног развоја и у психотерапијском раду. Неке од поставки модела до сада су представљене у међународном научном часопису (реф. број 4) и на више међународних (реф. број 8, 9, 10 и 11) и једној националној научној конференцији (реф. број 19). Модел је у целини изложен у раду који је у процесу рецензирања у међународним научном часопису (реф. број 31). Са сарадницима је развила и нови квалитативно-методолошки приступ прилагођен истраживањима заснованим на понуђеном моделу селфа. Овај методолошки приступ изложен је у раду који је у процесу рецензирања у врхунском међународном научном часопису фокусираном на квалитативну методологију (реф. број 30).

Поред овог, кандидаткиња је учествовала и у више других домаћих и међународних истраживачких пројеката. У Институту за педагошка истраживања је, као чланица истраживачког тима, била укључена у реализацију међународних евалуативних истраживачких пројеката: „TIMSS 2019 - Trends in International Mathematics and Science Study“ и „LaNA 2019 - Literacy and Numeracy Assessment“, а актуелно је ангажована у организацији и извођењу студије „PIRLS 2021 – Progress in International Reading Literacy Study“.

Додатно истраживачкo искуствo у примени квалитативне методологије стицала је кроз ангажовања на пројектима институција које се баве образовањем. Први такав пројекат је „Подршка образовању ученика избеглица/ миграната на територији Републике Србије“ чији су носиоци Центар за образовне политике и УНИЦЕФ. Током 2017. године, са сарадницима је извела интервјуе и фокус групе са наставницима и стручним сарадницима у школама које су похађали ученици избеглице, које је потом квалитативно анализирала. У наредној, 2018. години, у оквиру истог пројекта квалитативно је анализирала нове податке, и овог пута прикупљене из вишеструких извора: путем наратива домаћих ученика о интеракцији са ученицима избеглицама, путем фокус групе са самим ученицима избеглицама, као и у фокус групама и интервјуима са наставницима и стручним сарадницима. Ова истраживања имала су за циљ разумевање процеса инклузије избеглица/миграната у српске школе из перспективе различитих актера, са циљем идентификовања препрека и формулисања препорука за унапређење праксе инклузије. Резултати су објављени су у монографији од међународног значаја (реф. број 1) а саопштени су на међународној (реф. број 6 и 7) и домаћој научној конференцији (реф. број 23 и 24). Затим, у оквиру пројекта „SHARE - Унапређивање квалитета образовног система Републике Србије кроз унапређивање ефективности система спољашњег вредновања рада школа и развој хоризонталног учења између школа“, током 2016. године квалитативно је анализирала податке за две школе, које је прикупила путем фокус група са наставницима и ученицима и интервјуа са стручним сарадницима и директорима, са циљем идентификације типа и процеса промене школа као последице учешћа у пројекту. На другим пројектима Центра за образовне политике, једном међународном и два национална, током 2015. и 2016. године, стицала је разноврсно додатно истраживачко искуство. На овим пројектима бавила се прегледом правних оквира и институција које се баве инклузивним образовањем, потом конструкцијом упитника и квантитативном анализом резултата везаних за интеркултурално образовање, као и писањем коначног пројектног извештаја о имплементацији Болоњског система у земљама источне Европе на основу деск анализе.

Осим у области психологије образовања, током докторских студија имала је прилику да примени квалитативну истраживачку методологију и у области наративне психологије идентитета, а наративизација искустава на којима почива лични идентитет је касније постало кандидаткињино главно истраживачко усмерење. У „Oral history“ пројекту насталом у оквиру „Trauma, trust and memory – DAAD funded research network in Central and South Eastern Europe“, користећи прилагођени интервју животне приче, са сарадницама је прикупила наративе о кључним друштвеним и личним животним догађајима припадника различитих генерација у оквиру истих породица. Део података анализиран је и објављен 2018. године у зборницима радова са националних научних конференција (реф. број 20 и 25).

У примени квалитативног и мултиметодског приступа у акционом истраживачком пројекту кандидаткиња се опробала још на крају основних студија. Током 2013. и 2014. године, у оквиру два истраживачка пројекта – о бескућништву и о неформалном образовању младих из нехигијенских насеља (у организацији Црвеног крста Палилула и са подршком Фонда за отворено друштво), била је ангажована на извођењу интервјуа и фокус група са младима који долазе из нехигијенских насеља и на квалитативној анализи прикупљених података, као и на конструкцији упитника на основу те анализе, координацији тима теренских испитивача и квантитативној обради података. Један од продуката рада на овом пројекту представља и издавање стручног приручника „Ја сам...“ намењеног едукаторима младих из маргинализованих група у области неформалног образовања, чији је кандидаткиња коауторка (реф. број 29). Подаци су саопштени на међународној и домаћој научној конференцији (реф. број 14, 15 и 21) и објављени у зборнику радова водећег националног значаја (реф. број 18).

*Педагошко искуство*

У фебруару 2020. године изабрана је у звање асистента на Одељењу за психологију Филозофског факултета у Београду, са тежиштем на квалитативним истраживањима. Aнгажована је у извођењу наставе на обавезним курсевима „Увод у квалитативна истраживања“ на првој години основних студија, и „Психолошке школе и правци“, на четвртој години основних студија. Вежбе на курсу „Увод у квалитативна истраживања“ је реконципирала тако да олакшавају примену теоријских концепата покривених предавањима и развијају вештине практичног извођења квалитативне студије. Паралелно са извођењем вежби, њено ангажовање на овом курсу подразумевало је прегледање три предиспитне обавезе, које су осмишљене како би студенти прошли кроз основне кораке у извођењу квалитативног истраживања (осмишљавање агенде за интервју; извођење и транскрибовање интервјуа; квалитативна анализа и интерпретација). На тој линији, у сарадњи са доц. др Биљаном Станковић изменила је испит тако да тестира развијеност основних компетенција за извођење истраживања и евалуацију њиховог квалитета на примерима конкретних квалитативних студија. Извођење вежби на курсу „Психолошке школе и правци“ подразумевало је критичку анализу историјских и савремених текстова о психологији. Циљ овакве анализе кроз наставу дискусионог типа је осветљавање социокултурне условљености развоја психолошких појмова и метода, разумевање садашњих метатеоријских дилема психологије као науке и упознавање са критичким потенцијалима појединих школа и покрета за психолошку науку и праксу. На курсу из квалитативне методологије, и на основним и на докторским студијама, држи предавање посвећено наративном приступу и комбиновању наративног и дискурзивног приступа, ослањајући се на своје докторско истраживање. О квалитету досадашњег педагошког рада кандидаткиње сведоче и високе оцене добијене на студентској евалуацији (просечна оцена износи 4,86). Са почетком новог акредитационог циклуса, тј. почев од ак. 2022/23. године, њено ангажовање подразумеваће учешће у извођењу курса Педагошка пракса 1 на трећој години основних студија и курсева Квалитативне методе и технике и Педагошка пракса 2 на четвртој години основних студија. Током претходног периода, била је чланица четири комисије за одбрану нацрта мастер рада (студенткиња Кристине Јадрановић, Исидоре Поповић, Веронике Чолић и Саре Дојчиновић) и једне комисије за одбрану мастер рада (студенткиње Веронике Чолић). Чланица је комисије за пријемни испит на мастер академске студије психологије на истраживачком смеру, где учествује у осмишљавању питања која тестирају усвојеност знања и вештина извођења квалитативних истраживања и прегледању испита.

Одмах по упису докторских студија, Сања Грбић била је укључена у извођење наставе на Одељењу за психологију Филозофског факултета у Београду. У школској 2015/16. години је као студенткиња демонстраторка учествовала у извођењу вежби на курсу „Увод у квалитативна истраживања“ на првој години основних студија, где је под супервизијом пратила и евалуирала квалитативне истраживачке пројекте неколико студентских група. Током двогодишњег ангажовања на Катедри за развојну и педагошку психологију, у периоду од 2016. до 2018. године, као студенткиња докторских студија ангажована у настави водила је вежбе и учествовала у оцењивању студената на курсевима „Увод у психологију образовања“ и „Психологија учења и наставе“ на трећој и четвртој години основних академских студија. У јануару 2019. године одржала је гостујућа предавања по позиву у Петници, на семинару друштвено-хуманистичких наука, на тему развојне психологије, као и квалитативних истраживања у психологији.

*Додатно усавршавање и академска сарадња*

На првој години докторских студија, 2016. године, похађала је међународну летњу школу у организацији „Trauma, trust and memory – DAAD funded research network in Central and South Eastern Europe“, чија је тема била „Траума, миграције и интеркултуралне релације“. Две године касније, на међународној летњој школи “Migration – Trauma in Transition: Exploring sociotraumatic roots of dealing with refugees” у оквиру исте истраживачке мреже, по позиву је била учесник експертске дискусионе групе на тему изазова образовне интеграције ученика избеглица и миграната, и накнадне панел дискусије са студентима **–** полазницима летње школе. Од 2022. године чланица је мреже студената докторских академских студија „Cultural Psychology Network - The European Doctoral Network in Sociocultural Psychology“.

Од 2016. године похађа едукацију у Европски акредитованом образовном институту у области гешталт психотерапије у Београду и стечена знања користи као ресурс у квалитативно оријентисаном научно-истраживачком раду. Била је учесница II међународног интердисциплинарног Конгреса гешталт терапије: „Човек и процеси промене – импликације за гешталт терапију и сродне дисциплине“. Помаже у извођењу квалитативних истраживања у оквиру докторских дисертација едукаторки из београдског Образовног института за гешталт психотерапију, које докторске студије похађају у Европски акредитованом институту за психотерапијску обуку – гешталт психотерапијском тренинг институту на Малти.

*Стручни ангажман*

Као секретарка и председница организационог одбора, 2018. године је учествовала у организацији националног скупа „Квалитативна истраживања у друштвеним наукама: од личног искуства до социјалних пракси“, који окупља квалитативне истраживаче из региона, а чији су организатори били Институт за педагошка истраживања и Институт за психологију Филозофског факултета у Београду. Коуредница је зборника радова са овог скупа (реф. број 27). На конференцији која је одржана 2021. године под називом „Квалитативна истраживања кроз дисциплине и контексте: осмишљавање сличности и разлика“ била је чланица програмског одбора. У позицији генералне секретарке, 2016. године је допринела одржавању међународне научне конференције „Инклузивно образовање у функцији позитивног развоја деце“, чији је коорганизатор био Институт за педагошка истраживања и ко-уређивала је књигу сажетака са конференције (реф. број 26). Од 2022. године рецензенткиња је националног научног часописа Примењена психологија.

*Приказ радова*

Библиографија кандидаткиње Сање Грбић састоји се од 26 референци: једног поглавља у монографији међународног значаја (М14); једног рада у истакнутом међународном часопису (М22); два рада у међународном часопису (М23); два рада у истакнутом тематском зборнику водећег националног значаја (М44); седам радова штампаних у целини у зборницима са конференција – три са међународне (М33) и четири са националне конференције (М63); дванаест саопштења са научних скупова штампаних у изводу – девет са међународних (М34) и три са националних конференција (М64); као и једног стручног приручника. Поред тога, два чланка кандидаткиње су у процесу рецензирања – један у врхунском међународном часопису (М21) и један у међународном часопису (М23). Уредила је и два зборника радова – један са међународне конференције (М36), а други са националне квалитативне истраживачке конференције (М66). Увид у садржај радова указује на то да већина радова кандидаткиње (више од три четвртине) извештава о квалитативним и миксметодским студијама, које се ослањају на различите квалитативне технике за прикупљање и анализу података. Са листе приложене библиографије одабрали смо за детаљнији приказ три квалитативна истраживачка рада – два из међународног часописа и један из међународног зборника (у једном је кандидаткиња први, а у два други аутор).

**Grbić, S.,** & Maksić, S. (2022). Adolescent Identity at School: Student self-positioning in narratives concerning their everyday school experiences. *Journal of Constructivist Psychology, 35*(1), 295–317.doi: 10.1080/10720537.2020.1816235

У овом раду, ауторке су се ослониле на „Приступ малих прича“ у наративној психологији, који се фокусира на то како се селф креира и ко-креира у наративизацији свакодневних догађаја, са претпоставком да је самопозиционирање механизам за ко-конструисање идентитета. Ауторке су се усмериле на то како свакодневна искуства у школи, са комплексном мрежом односа између школских актера и специфичном школском атмосфером, омогућавају ученицима одређене идентитетске позиције, истовремено ограничавајући или ускраћујући друге, што обликује идентитетске изборе које ученици праве. Подаци су прикупљени од ученика четири одељења осмог разреда једне београдске школе и чинили су их кратки наративи у којима су ученици описивали скорашње догађаје из школе, своја осећања, размишљања и интеракције са другим укљученима и закључке о себи као особи. Ауторке су квалитативно анализирале податке комбинујући наративну и анализу позиционирања.

Кроз анализу идентификовано је неколико идентитетских позиција ученика које варирају по учесталости и међусобној искључивости, и то у зависности од четири кључна аспекта школског живота (постигнућа и дисциплине, интеракције са вршњацима, односа са наставницима и генералним искуством у школи). Позиција лојалног и прихваћеног пријатеља била је најизраженија, са тенденцијом да ограничи испољавање изврсности и личне креативности, и била је снажно повезана са позицијом просечног и добро васпитаног ученика који се каје за евентуалне испаде, противи се табору наставника и критичан је према школи. Алтернативно, учесници су се позиционирали као изразито успешни, дисциплиновани појединци који високо вреднују школу и наставнике, али су често били гурнути ка позицији непријатеља остатка одељења. Идиосинкратична апропријација доступних наратива продуковала је различите иходе који представљају специфичну комбинацију ових оцртаних типова (нпр. непослушни одликаш), при чему је највулнерабилнија била позиција просечно успешног, a од стране вршњака одбаченог ученика. Најзначајнији чиниоци који обликују процес промене и стабилизације идентитетских позиција тичу се односа са вршњацима – док добри односи са вршњацима подстичу развој позитивног идентитета и односа према школи, конфликтни односи отежавају или онемогућавају овај процес, што указује на значај унапређивања вршњачких односа и заштите од вршњачког насиља за позитиван развој идентитета и благостање младих. Истраживање је дало допринос разумевању ненамераваних ефеката школског контекста на развој идентитета адолесцената, а кључне предложене интервенције подразумевају промену структуре мреже доступних позиција тако да се неке од актуелно маргинализованих позиција дестигматизују (нпр. позиција креативног или високо успешног ученика), промену међусобне искључивости појединих позиција (нпр. позиција лојалног пријатеља који не гаји непријатељство према наставницима) и легитимизација нових позиција које би могле да уједине претходно супротстављене идентитете.

Džinović, V., **Grbić, S.,** & Vesić, D. (2022). I fight against windmills: Tensions in teachers' professional identity from the perspective of the Model of the Agonistic Self. *Journal of the Institute for Educational Research, 54*(2) [accepted for publication].

Аутори овог рада усмерили су се на тензије у оквиру професионалног идентитета наставника, при чему су се ослонили на Модел агонистичког селфа који је настао као разрада модела дијалошког селфа у правцу већег уважавања конститутивног значаја односа моћи у динамици селфа, али и узимања у обзир интерперсоналних односа и институционалног контекста. Истраживање је дизајнирано као вишеструка студија случаја, у којој је као помоћна метода анализе података коришћена тематска анализа. У истраживању је учествовало девет наставница разредне и предметне наставе, од којих је свака два пута интервјуисана. Из ширег скупа података, као критеријум селекције тензичних ситуација коришћено је присуство једног од четири типа тензичних односа у агонистичком селфу: критичко прихватање, продуктивна тензија, акутни сукоб и трајни сукоб (ови типови добијени су као индуктивне категорије у претходном истраживању аутора). Селектоване ситуације су, потом, квалитативно анализиране, и на овај начин, аутори су идентификовали садржинске категорије (нпр. тензија између иновативне и традиционалне наставе) које се интрапсихички остварују кроз различите тензичне односе (нпр. кроз критичко прихватање или акутни сукоб), што води различитим исходима по професионални селф и практично ношење са изазовима у школском контексту.

Овакав увид у професионалне дилеме наставника доприноси осмишљавању нових и унапређивању постојећих модела професионалног развоја наставника, са циљем превенције снажних акутних сукоба у доживљају професионалног селфа. Налази указују на то да је наставнике важно системски подржати у интеграцији васпитних вредности и пракси у свакодневни педагошки рад, будући да наставнице то истичу као потребну и истовремено недовољно практично препознату професионалну улогу. Поред тога, потребно је увођење образовних иновација које би биле одрживе у контексту којим и даље доминира традиционални приступ образовању, као и подршка наставницима да поставе одрживије стандарде личног постигнућа, што је значајна стратегија за превенцију сагоревања.

Kovacs Cerović, T., **Grbić, S.**, & Vesić, D. (2018). How do schools integrate refugee students? First experiences from Serbia. У: Fabio Dovigo (ур.), *Studies in Inclusive Education series - Challenges and Opportunities in Education for Refugees in Europe: From Research to Good Practices* (стр. 78-112). Dordrecht, NL: Brill/Sense Publisher. ISBN 978-90-04-38321-3

У овом раду аутори приказују миксметодско истраживање процеса интеграције ученика избеглица/миграната са Блиског истока у српским школама. Циљ студије био је идентификовање кључних карактеристика процеса инклузије мигрантских ученика и то анализом перспектива различитих актера укључених у образовни процес. У методолошком смислу, истраживање је спроведено кроз три студије случаја школа и то уз ослањање и на квантитативне и на квалитативне истраживачке технике. У првој фази, од домаћих ученика и наставника сакупљени су квантитатвни подаци на основу различитих инструмената који су пружили генерални увид у психосоцијалну климу у школи кад је о инклузији миграната реч и који су указали на неке релевантне теме које су у другој фази детаљно и дубински испитане. Други, квалитативни део студије обухватао је фокус групе са наставницима, школским сарадницима и школским менторима, а увиди су допуњени етнографским истраживањем у три школе које је подразумевало посматрање часова и интеракција између локалних ученика и избеглица и неформалне разговоре са ученицима и наставницима. Анализа квалитативних података следила је принципе утемељене теорије и ослањала се на триангулацију података из различитих извора. У излагању налаза најпре је детаљно приказана анализа три школе, као студије случаја, кроз дискутовање релевантних разлика које су повезане са специфичностима њиховог локалног социо-културног контекста. Затим су представљени резултати трансверзалне анализе који су указали на релевантне сличности у сва три контекста и то кроз коментарисање позитивних аспеката процеса интеграције мигрантских ученика са једне стране, и слабих тачака и недостатака овог процеса са друге. На крају, на основу својих увида, аутори формулишу низ препорука за доносиоце одлука и актере укључене у образовни процес.

**Закључна оцена о кандидаткињи**

На основу увида у биографију, библиографију и пратећу конкурсну документацију кандидаткиње Комисија је закључила да Сања Грбић испуњава све услове за избор у звање асистента за ужу научну област Општа психологија са тежиштем на Квалитативним истраживањима. Досадашњи професионални ангажман кандидаткиње указује на веома богато истраживачко искуство, доследну оријентисаност на примену квалитативне методологије, као и посвећеност и креативност у педагошком раду. Стога, предлажемо Изборном већу Филозофског факултета да кандидаткињу Сању Грбић изабере у звање асистента за ужу научну област Општа психологија – тежиште истраживања Квалитативна истраживања, са 50% пуног радног времена, на одређено време од три године.

У Београду, 5.12.2022.

Чланице комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Биљана Станковић, доценткиња

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ксенија Крстић, ванредна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Смиљана Јошић, научна сарадница

Институт за педагошка истраживања, Београд